b"\n_START_ARTICLE_\nJoan de Ragusa\n_START_PARAGRAPH_\nJoan de Ragusa O.P. (prop de 1395, Rep\xc3\xbablica de Ragusa, avui Cro\xc3\xa0cia - \xe2\x80\xa0 20 d'octubre de 1443, Lausanne, avui Su\xc3\xafssa) fou un te\xc3\xb2leg dominic. Fou nomenat pseudo-cardenal per l'antipapa F\xc3\xa8lix V i particip\xc3\xa0 com a nunic al Concili de Basilea.\n_START_SECTION_\nBiografia\n_START_PARAGRAPH_\nEstudi\xc3\xa0 a Ragusa, despr\xc3\xa9s a la Universitat de P\xc3\xa0dua i a la Sorbona de Par\xc3\xads. El papa Mart\xc3\xad V el design\xc3\xa0 per fer la lectura d'obertura del Concili de Pavia el 1423, durant el qual exhort\xc3\xa0 a reformar l'Esgl\xc3\xa9sia. Esdevingu\xc3\xa9 professor a la Universitat de Bolonya i convenc\xc3\xa9 el papa Mart\xc3\xad V per organitzar un Concili a Basilea. Fou nomenat te\xc3\xb2leg del Concili General i l'obr\xc3\xad el 1431. Ragusa tamb\xc3\xa9 fou nomenat secretari general del Concili. L'enviaren a Constantinoble i sab\xc3\xa9 conv\xc3\xa8ncer l'emperador Joan VIII Pale\xc3\xb2leg per designar un ambaixador al Concili. _NEWLINE_Al Concili Joan de Ragusa predic\xc3\xa0 contra les doctrines dels hussites. Contra el seu opositor Johannes Rokcyana, fra Ragusa defens\xc3\xa0 el dret de l'Esgl\xc3\xa9sia de distribuir la comuni\xc3\xb3 als lais nom\xc3\xa9s sota la forma del pa. En les tensions entre el papa Eugeni IV i el Concili de Basilea, Ragusa prengu\xc3\xa9 part pel conciliarisme i defens\xc3\xa0 la superioritat del Concili sobre el Papa. _NEWLINE_El 1438 fou nomenat bisbe titular d'Argos al Pelopon\xc3\xa8s pel Concili de Basilea i don\xc3\xa0 suport a l'elecci\xc3\xb3 de l'antipapa F\xc3\xa8lix V el 1439. El Concili i l'antipapa l'enviaren a la dieta de Frankfurt, a Munic i a Viena per defensar els afers del Concili. \xc3\x89s conegut com un te\xc3\xb2leg important del conciliarisme, com un especialista de la literatura patr\xc3\xadstica i medieval i com un gran humanista. \xc3\x89s autor del c\xc3\xa8lebre Tractatus de Ecclesia._NEWLINE_L'antipapa F\xc3\xa8lix V el cre\xc3\xa0 cardenal durant el seu consistori del 2 d'octubre de 1440. El cardenal de Ragusa deix\xc3\xa0 Basilea amb l'antipapa el 1442 i visqu\xc3\xa9 a Lausanne, on finalment mor\xc3\xad."